সভার শর্ত লাঘব করার দাবিতে ডিভিশন বেঞ্চে নওশাদ সিদ্দিকী

কলকাতা: শহীদ মিনারে আইএসএফের (ISF) সভায় নওশাদ সিদ্দিকীর (Nawsad Siddique) উপস্থিতির অনুমতি চেয়ে কোর্টের (Court) ডিভিশন বেঞ্চের (Division Bench) দৃষ্টি আকর্ষণ করলেন তাঁর আইনজীবী। বিষয়টি নিয়ে মামলা দায়েরের অনুমতি চাওয়া হয়েছে এবং দ্রুত শুনানির আবেদন জানানো হয়েছে। তবে ডিভিশন বেঞ্চ আজ নয়, আগামীকাল বিষয়টি শুনতে সম্মতি জানিয়েছে। যদিও, আইএসএফের এই সভা আজই, বেলা ১২টায় অনুষ্ঠিত হওয়ার কথা।

এর আগে বিচারপতি তীর্থঙ্কর ঘোষ একক বেঞ্চ আইএসএফের সভার শর্তসাপেক্ষ অনুমতি দেয়। এর মধ্যে সবচেয়ে উল্লেখযোগ্য শর্ত ছিল, ২০২৩ সালের ফৌজদারি মামলায় অভিযুক্তরা এই সভায় সরাসরি অংশগ্রহণ করতে পারবেন না। তাঁদের ভার্চুয়ালি যোগদানের নির্দেশ দেওয়া হয়। এই শর্তের কারণে আইএসএফ বিধায়ক নওশাদ সিদ্দিকী সশরীরে সভায় উপস্থিত থাকতে পারবেন না।

আরও পড়ুন: শিক্ষা ব্যবস্থার বেহাল নজির চন্দ্রকোনায়

সেই কারণে এবার নওশাদের সশরীরে উপস্থিতির আর্জি জানিয়ে আবেদনকারীর পক্ষ থেকে বলা হয়, এর আগেও একক বেঞ্চ এবং ডিভিশন বেঞ্চ থেকে এই ধরনের সভার অনুমতি দেওয়া হয়েছে, কিন্তু সেখানে কোনো শর্ত আরোপ করা হয়নি। এই শর্ত আরোপের সিদ্ধান্তে নওশাদ সিদ্দিকীর অংশগ্রহণ বাধাপ্রাপ্ত হচ্ছে বলে দাবি করা হয়েছে।

নওশাদের আইনজীবীর দাবি, এই নিষেধাজ্ঞা সাংবিধানিক অধিকার এবং গণতান্ত্রিক কার্যকলাপের পরিপন্থী। শর্ত তুলে দিয়ে নওশাদ সিদ্দিকীর সরাসরি উপস্থিতির অনুমতির জন্য আবেদন জানানো হয়েছে। বিষয়টি নিয়ে ডিভিশন বেঞ্চ আগামীকাল চূড়ান্ত সিদ্ধান্ত নেবে।